title: Odluka Vijeća 2012/698/ZVSP od 13. studenoga 2012. o uspostavi skladišta civilnih misija za upravljanje krizom

text:
               18/Sv. 014

               HR

               Službeni list Europske unije

               149

         32012D0698

               L 314/25

               SLUŽBENI LIST EUROPSKE UNIJE

               13.11.2012.

      ODLUKA VIJEĆA 2012/698/ZVSP
   od 13. studenoga 2012.
   o uspostavi skladišta civilnih misija za upravljanje krizom
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26., članak 42. stavak 4. i članak 43. stavak 2.,
   budući da:

               (1)

               Vijeće je u prosincu 2004. odobrilo civilni globalni cilj 2008., u skladu s kojim Unija mora biti sposobna donijeti odluku o upućivanju misije u roku pet dana nakon što Vijeće odobri koncept upravljanja krizom, te da posebni civilni kapaciteti europske sigurnosne i obrambene politike moraju biti pripremljeni za upućivanje unutar 30 dana od donošenja odluke o upućivanju misije.

               (2)

               Nakon odobrenja civilnoga globalnog cilja 2008. Vijeće je u studenom 2007. donijelo civilni globalni cilj 2010. i izdalo Izjavu o jačanju kapaciteta koju je Europsko vijeće potvrdilo u prosincu 2008. što je osiguralo daljnji politički zamah za rješavanje brzog upućivanja u civilne misije.

               (3)

               Da se omogući održivo i troškovno učinkovito osiguranje brzog upućivanja, potrebna je uspostava skladišta civilnih misija za upravljanje krizom. Studija je potvrdila da je moguće skladištenje primijeniti kao učinkovito oruđe za brzo raspoređivanje materijalnih sredstava koje trebaju civilne misije za upravljanje krizom.

               (4)

               Pitanje skladištenja sredstava, potrebnih za civilne misije za upravljanje krizom u siječnju 2010. bilo je privremeno riješeno tako da je višak opreme bio uskladišten u prostorima Policijske misije Europske unije u Bosni i Hercegovini. Trenutačno su u tim prostorima uskladištena sredstva koja omogućuju upućivanje na novu misiju osoblju od 200 članova. Međutim, zbog privremene prirode takva postupka, treba pronaći dugoročnije rješenje.

               (5)

               U skladu sa strukturom zapovijedanja u civilnom misijama za upravljanje krizom, zapovjednik za civilne operacije, u suradnji s Komisijom, mora biti sposoban osigurati ispunjavanje potreba u vezi s brzim upućivanjem i operativnim zahtjevima.

               (6)

               Vijeće je stoga u svojim zaključcima o europskoj sigurnosnoj i obrambenoj politici od 17. studenoga 2009. istaknulo da su stalni kapaciteti za skladištenje novog strateškog materijala, i strateškog materijala koji je već u uporabi, od bitnog značenja za brzo osiguranje opreme novim i sadašnjim misijama, kao i osiguranja dobrog financijskog upravljanja. Takvo skladište treba uspostaviti na temelju postupka javne nabave nakon čega se sklapa ugovor između Komisije i upravitelja skladišta. Komisija je u suradnji s Europskom službom za vanjsko djelovanje (ESVD) pripremila odgovarajući opis poslova za postupak javne nabave,

         DONIJELO JE OVU ODLUKU:
   Članak 1.
   Ciljevi
   1.   Unija, zbog brzog osiguranja opreme sadašnjim i budućim civilnim misijama za upravljanje krizom, jača svoje kapacitete, posebno nastojanjem da osigura brz i trajan pristup glavnim sredstvima.
   2.   U tom smislu Unija donosi odgovarajuće mjere, da poboljša upućivanje i djelovanje sadašnjih i budućih civilnih misija za upravljanje krizom, postavljanjem skladišta u kojima je moguće uskladištiti novu i rabljenu opremu za takve misije.
   Članak 2.
   Uspostava skladišta
   1.   Za potrebe iz članka 1. uspostavlja se skladište. Uspostavlja se u jednoj državi članici i djeluje u skladu s ugovorom i opisom zadaća iz stavka 2.
   2.   Komisija sklapa ugovor, uključujući opis poslova, s upraviteljem skladišta koji se odabire u skladu s važećim postupcima o javnoj nabavi i u tijesnoj suradnji s Europskom službom za vanjsko djelovanje.
   Članak 3.
   Provedba
   1.   Visoki predstavnik Unije za vanjske poslove i sigurnosnu politiku (Visoki predstavnik) odgovoran je za provedbu ove Odluke.
   2.   Detaljne mehanizme za provedbu ove Odluke, uključujući opis poslova skladišta, dogovaraju Komisija i zapovjednik civilne operacije. Ti mehanizmi ne dovode u pitanje odgovarajuće uloge Komisije i zapovjednika civilne operacije u civilnim misijama upravljanja krizom. Posebno, zapovjednik civilne operacije ima pristup skladištu zbog obavljanja tehničkog i operativnog pregleda, da se osigura kapacitet upućivanja i odgovarajuće djelovanje civilnih misija za upravljanje krizom. Zapovjednik civilne operacije također ocjenjuje odgovaraju li rabljena sredstva tehničkim kriterijima za skladištenje i daljnju uporabu te treba li zalihe obnoviti ili održavati.
   Članak 4.
   Financijski mehanizmi
   1.   Financijski referentni iznos za provedbu ove odluke tijekom trajanja ugovora iz članka 2. stavka 2. iznosi 4 312 234 EUR.
   2.   Izdacima, koji se financiraju iznosom iz stavka 1., upravlja se u skladu s postupcima i pravilima koji se primjenjuju na opći proračun Unije, uključujući načelo dobrog financijskog upravljanja.
   Članak 5.
   Izvješćivanje
   1.   Visoki predstavnik izvješćuje Vijeće o provedbi ove Odluke dvaput godišnje.
   2.   Komisija obavješćuje Vijeće o financijskim aspektima djelovanja skladišta.
   Članak 6.
   Pregled
   Ova se Odluka ponovno pregledava do kraja godine 2014. U pregledu se ocjenjuje korisnost, svrsishodnost i troškovna učinkovitost skladišta te učinkovitost u kontekstu drugih mehanizama upravljanja sredstvima za civilne misije za upravljanje krizom.
   Članak 7.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 13. studenoga 2012.

            Za Vijeće

            Predsjednik

         V. SHIARLY


title: 2014/410/EU: Odluka Vijeća od 24. lipnja 2014. o pokretanju automatizirane razmjene podataka o DNK u Belgiji

text:
               28.6.2014

               HR

               Službeni list Europske unije

               L 190/80

         ODLUKA VIJEĆA
   od 24. lipnja 2014.
   o pokretanju automatizirane razmjene podataka o DNK u Belgiji

      (2014/410/EU)

   VIJEĆE EUROPSKE UNIJE,
   uzimajući u obzir Odluku Vijeća 2008/615/PUP od 23. lipnja 2008. o produbljivanju prekogranične suradnje, posebno u suzbijanju terorizma i prekograničnog kriminala (1), a posebno njezin članak 2. stavak 3. i članak 25.,
   uzimajući u obzir Odluku Vijeća 2008/616/PUP od 23. lipnja 2008. o provedbi Odluke 2008/615/PUP (2), a posebno njezin članak 20. i poglavlje 4. njezina Priloga,
   budući da:

               (1)

               U skladu s Protokolom o prijelaznim odredbama koji je priložen Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju, akti institucija, tijelâ, uredâ i agencija Unije doneseni prije stupanja Ugovora iz Lisabona na snagu zadržavaju svoje pravne učinke dok se ne stave izvan snage, ponište ili izmijene provedbom Ugovorâ.

               (2)

               Članak 25. Odluke 2008/615/PUP je u skladu s time primjenjiv te Vijeće mora jednoglasno odlučiti o tome jesu li države članice provele odredbe poglavlja 6. navedene Odluke.

               (3)

               Člankom 20. Odluke 2008/616/PUP predviđeno je da se odluke iz članka 25. stavka 2. Odluke 2008/615/PUP trebaju donositi na osnovi izvješća o ocjeni koje se temelji na upitniku. U pogledu automatizirane razmjene podataka u skladu s poglavljem 2. Odluke 2008/615/PUP, izvješće o ocjeni treba se temeljiti na ocjenjivačkom posjetu i pokusu.

               (4)

               Belgija je u skladu s člankom 36. stavkom 2. Odluke 2008/615/PUP obavijestila Glavno tajništvo Vijeća o nacionalnim bazama podataka s analizama DNK na koje se primjenjuju članci od 2. do 6. navedene Odluke i o uvjetima za automatizirano pretraživanje iz članka 3. stavka 1. navedene Odluke.

               (5)

               U skladu s poglavljem 4. točkom 1.1. Priloga Odluci 2008/616/PUP, upitnik koji sastavlja odgovarajuća radna skupina Vijeća odnosi se na svaku automatiziranu razmjenu podataka i država članica treba ga ispuniti čim smatra da ispunjava preduvjete za razmjenu podataka u odgovarajućoj kategoriji podataka.

               (6)

               Belgija je ispunila upitnik o zaštiti podataka i upitnik o razmjeni podataka o DNK.

               (7)

               Belgija je provela uspješan pokus s Nizozemskom.

               (8)

               Obavljen je ocjenjivački posjet u Belgiji o kojemu je nizozemski ocjenjivački tim sastavio izvješće te ga je proslijedio odgovarajućoj radnoj skupini Vijeća.

               (9)

               Vijeću je dostavljeno cjelovito izvješće o ocjeni koje sadrži kratak pregled rezultata upitnika, ocjenjivačkog posjeta i pokusa u vezi s razmjenom podataka o DNK,

         DONIJELO JE OVU ODLUKU:
   Članak 1.
   Belgija je za potrebe automatiziranog pretraživanja i uspoređivanja podataka o DNK u cijelosti provela opće odredbe o zaštiti podataka iz poglavlja 6. Odluke 2008/615/PUP te ima pravo primati i dostavljati osobne podatke na temelju članaka 3. i 4. navedene Odluke od dana stupanja na snagu ove Odluke.
   Članak 2.
   Ova odluka stupa na snagu na dan donošenja.

      Sastavljeno u Luxembourgu 24. lipnja 2014.

            Za Vijeće

            Predsjednik

         E. VENIZELOS

      (1)  SL L 210, 6.8.2008., str. 1.

      (2)  SL L 210, 6.8.2008., str. 12.


title: Odluka Vijeća (ZVSP) 2016/475 od 31. ožujka 2016. o izmjeni Odluke 2013/183/ZVSP o mjerama ograničavanja protiv Demokratske Narodne Republike Koreje

text:
               1.4.2016

               HR

               Službeni list Europske unije

               L 85/34

         ODLUKA VIJEĆA (ZVSP) 2016/475
   od 31. ožujka 2016.
   o izmjeni Odluke 2013/183/ZVSP o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir Odluku Vijeća 2013/183/ZVSP od 22. travnja 2013. o mjerama ograničavanja protiv Demokratske Narodne Republike Koreje i o stavljanju izvan snage Odluke 2010/800/ZVSP (1), a posebno njezin članak 19. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. travnja 2013. donijelo Odluku 2013/183/ZVSP o mjerama ograničavanja protiv Demokratske Narodne Republike Koreje (DNRK).

               (2)

               Korejsko nacionalno osiguravajuće društvo (Korea National Insurance Company – KNIC) trebalo bi uvrstiti u Prilog II. Odluci 2013/183/ZVSP.

               (3)

               Trebalo bi dodati ograničena odstupanja u pogledu KNIC-a isključivo za plaćanja KNIC-u koja vrše osobe ili subjekti iz EU-a potrebna za dobivanje usluga osiguranja za njihove aktivnosti u DNRK-u. Osobama ili subjektima iz EU-a također bi trebalo omogućiti primanje plaćanja koja vrši KNIC radi ispunjenja njegovih obveza koje proizlaze iz takvih usluga ili u vezi sa štetom nanesenom na području EU-a. Također bi trebalo dodati odredbu kojom se KNIC-u omogućuje izvršenje plaćanja dospjelih na temelju ugovora prije njegova uvrštenja na popis.

               (4)

               Unose za šest osoba navedenih u Prilogu II. trebalo bi izmijeniti.

               (5)

               Unos za jedan subjekt naveden u Prilogu II. trebalo bi izbrisati.

               (6)

               Odluku 2013/183/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka Komisije 2013/183/ZVSP mijenja se kako slijedi:

               1.

               U članku 15. dodaje se sljedeći stavak:
               „6.   U pogledu Korejskog nacionalnog osiguravajućeg društva (KNIC):

                           (a)

                           Dotična država članica može odobriti primitak od strane osoba i subjekata iz EU-a plaćanja koja vrši KNIC pod uvjetom da:

                                       i.

                                       plaćanje dospijeva:

                                                   —

                                                   u skladu s odredbama ugovora o uslugama osiguranja koje pruža KNIC potrebnim za aktivnosti koje osoba ili subjekt iz EU-a obavlja u DNRK-u, ili

                                                   —

                                                   u skladu s odredbama ugovora o uslugama osiguranja koje pruža KNIC u vezi sa štetom koju je bilo koja od stranaka takvog ugovora nanijela na području EU-a;

                                       ii.

                                       osoba ili subjekt iz stavka 1. nisu izravno ili neizravno primili plaćanje; i

                                       iii.

                                       plaćanje nije izravno ili neizravno povezano s aktivnostima zabranjenima ovom Odlukom.

                           (b)

                           Dotična država članica može ovlastiti osobe i subjekte EU-a da izvrše plaćanja KNIC-u isključivo u svrhu dobivanja usluga osiguranja potrebnih za aktivnosti takvih osoba ili subjekata u DNRK-u pod uvjetom da te aktivnosti nisu zabranjene ovom Odlukom.

                           (c)

                           Takva odobrenja ne zahtijevaju se za plaćanja koja vrši KNIC ili koja su izvršena KNIC-u potrebna u službene svrhe diplomatskog ili konzularnog predstavništva države članice u DNRK-u.

                           (d)

                           Stavkom 1. KNIC se ne sprečava u izvršenju plaćanja dospjelog na temelju ugovora sklopljenog prije njegova uvrštenja na popis pod uvjetom da dotična država članica utvrdi:

                                       i.

                                       da se ugovor ne odnosi ni na jedan od zabranjenih predmeta, materijala, opreme, robe, tehnologija, pomoći, obuke, financijske pomoći, ulaganja, posredništva ili usluga iz ove Odluke;

                                       ii.

                                       da osoba ili subjekt iz stavka 1. nisu izravno ili neizravno primili plaćanje.

                     Država članica obavješćuje druge države članice i Komisiju o svim odobrenjima izdanim na temelju ovog stavka.”

               2.

               Prilog II. mijenja se kako je navedeno u Prilogu ovoj Odluci.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 31. ožujka 2016.

            Za Vijeće

            Predsjednik

         A.G. KOENDERS

      (1)  SL L 111, 23.4.2013., str. 52.

      PRILOG

                  II.

                  Osobe i subjekti koji pružaju financijske usluge kojima bi se moglo doprinijeti programima DNRK-a u vezi s nuklearnim oružjem, balističkim raketama ili drugim oružjem za masovno uništenje.

                              1.

                              Unosi za šest osoba navedenih niže na popisu, kako su utvrđeni u Prilogu II. Odluci 2013/183/ZVSP, zamjenjuju se sljedećim unosima:
                              „A.   Osobe

                                          Ime

                                          Identifikacijski podaci

                                          Obrazloženja

                                          4.

                                          KIM Il-Su

                                          Datum rođenja: 2.9.1965.
                                          Mjesto rođenja: Pyongyang, DNRK

                                          Upravitelj u odjelu za reosiguranje Korejskog nacionalnog osiguravajućeg društva (KNIC) u sjedištu u Pyongyangu te bivši ovlašteni glavni predstavnik KNIC-a u Hamburgu, djeluje u ime KNIC-a ili prema njegovim uputama.

                                          5.

                                          KANG Song-Sam

                                          Datum rođenja: 5.7.1972.
                                          Mjesto rođenja: Pyongyang, DNRK

                                          Bivši ovlašteni predstavnik Korejskog nacionalnog osiguravajućeg društva (KNIC) u Hamburgu, nastavlja djelovati u ime KNIC-a ili prema njegovim uputama.

                                          6.

                                          CHOE Chun-Sik

                                          Datum rođenja: 23.12.1963.
                                          Mjesto rođenja: Pyongyang, DNRK
                                          Broj putovnice: 745132109
                                          Valjanost do 12.2.2020.

                                          Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pyongyangu, djeluje u ime KNIC-a ili prema njegovim uputama.

                                          7.

                                          SIN Kyu-Nam

                                          Datum rođenja: 12.9.1972.
                                          Mjesto rođenja: Pyongyang, DNRK
                                          Broj putovnice: PO472132950

                                          Direktor u odjelu za reosiguranje Korejskog nacionalnog osiguravajućeg društva (KNIC) u sjedištu u Pyongyangu te bivši ovlašteni predstavnik KNIC-a u Hamburgu, djeluje u ime KNIC-a ili prema njegovim uputama.

                                          8.

                                          PAK Chun-San

                                          Datum rođenja: 18.12.1953.
                                          Mjesto rođenja: Pyongyang, DNRK
                                          Broj putovnice: PS472220097

                                          Upravitelj u odjelu za reosiguranje Korejskog nacionalnog osiguravajućeg društva Koreja (KNIC) u sjedištu u Pyongyangu barem do prosinca 2015. te bivši ovlašteni glavni predstavnik KNIC-a u Hamburgu, nastavlja djelovati u ime KNIC-a ili prema njegovim uputama.

                                          9.

                                          SO Tong Myong

                                          Datum rođenja: 10.9.1956.

                                          Predsjednik Korejskog nacionalnog osiguravajućeg društva (KNIC), djeluje u ime KNIC-a ili prema njegovim uputama.”

                              2.

                              Subjekt naveden niže na popisu briše se s popisa utvrđenog u Prilogu II. Odluci 2013/183/ZVSP.

                                          „5.

                                          Korejsko nacionalno osiguravajuće društvo (Korea National Insurance Company – KNIC) GmbH (također poznato kao Korejsko strano osiguravajuće društvo (Korea Foreign Insurance Company))”.

                              3.

                              Subjekt naveden niže na popisu uvrštava se na popis subjekata koji podliježu mjerama ograničavanja utvrđen u Prilogu II. Odluci 2013/183/ZVSP:
                              „B.   Subjekti

                                          Ime
                                          (i mogući nadimci)

                                          Identifikacijski podaci

                                          Obrazloženja

                                          6.

                                          Korejskog nacionalno osiguravajuće društvo (KNIC) i njegove podružnice (također poznato kao Korejsko strano osiguravajuće društvo (Korea Foreign Insurance Company))

                                          Haebangsan-dong, Central District, Pyongyang, DPRK
                                          Rahlstedter Strasse 83 a, 22149 Hamburg

                                                      Korea National Insurance Corporation of Alloway, Kidbrooke Park Road, Blackheath,

                                                      London SE30LW

                                          Korejsko nacionalno osiguravajuće društvo (KNIC), društvo u vlasništvu i pod kontrolom države, ostvaruje značajne prihode deviznim poslovanjem koji bi mogli doprinijeti programima DNRK-a koji se odnose na nuklearna djelovanja, balističke projektile i oružje za masovno uništenje.
                                          Nadalje, sjedište društva KNIC u Pyongyangu povezano je s Uredom 39 Radničke partije Koreje, subjekta uvrštenog na popis.”


title: 2000/244/EZ: Odluka Vijeća od 20. ožujka 2000. o izmjeni Odluke 97/787/EZ o pružanju iznimne financijske pomoći Armeniji i Gruziji radi proširenja primjene na Tadžikistan

text:
               11/Sv. 114

               HR

               Službeni list Europske unije

               4

         32000D0244

               L 077/11

               SLUŽBENI LIST EUROPSKE UNIJE

         ODLUKA VIJEĆA
   od 20. ožujka 2000.
   o izmjeni Odluke 97/787/EZ o pružanju iznimne financijske pomoći Armeniji i Gruziji radi proširenja primjene na Tadžikistan
   (2000/244/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 308.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Odlukom Vijeća 87/787/EZ pruža se iznimna financijska pomoć Armeniji i Gruziji (2).

               (2)

               Usporedno sa svojom Odlukom o pružanju iznimne financijske pomoć Armeniji i Gruziji, Vijeće je suglasno razmotriti i slično djelovanje prema Tadžikistanu kada to dopuste okolnosti.

               (3)

               Tadžikistan provodi temeljne političke i gospodarske reforme i ulaže značajne napore u provedbu modela tržišnoga gospodarstva.

               (4)

               S obzirom na početne rezultate, posebno u pogledu rasta i kontrole inflacije, s tim bi reformama trebalo nastaviti s primarnim ciljem unaprjeđenja životnih uvjeta stanovništva i otvaranja novih radnih mjesta.

               (5)

               Očekuje se da će se između Zajednice i Tadžikistana razviti trgovinske i gospodarske veze. Tadžikistan ispunjava uvjete za sklapanje Sporazuma o partnerstvu i suradnji s Europskim zajednicama i njihovim državama članicama i službeno je zatražio sklapanje takvog sporazuma što je prije moguće.

               (6)

               Tadžikistan je s Međunarodnim monetarnim fondom (MMF) u lipnju 1998. usuglasio trogodišnji prošireni instrument za strukturnu prilagodbu.

               (7)

               Tadžikistanska nadležna tijela su službeno preuzela obvezu u potpunosti otplatiti nepodmirene financijske obveze prema Zajednici i Tadžikistan osigurava minimalno servisiranje nepodmirenih potraživanja Zajednice.

               (8)

               Tadžikistanska nadležna tijela su službeno zatražila iznimnu financijsku pomoć od Zajednice.

               (9)

               Tadžikistan je zemlja s niskim dohotkom i suočena s posebno kritičnim gospodarskim, socijalnim i političkim okolnostima. Ova zemlja je prihvatljiva za posebno povlaštene zajmove Svjetske banke i MMF-a.

               (10)

               Povlaštena financijska pomoć Zajednice u obliku kombinacije dugoročnog zajma i izravnih bespovratnih sredstava je odgovarajuća mjera za pomoć zemlji korisnici u ovom kritičnom trenutku.

               (11)

               Ta je pomoć, tj. njene komponente zajma i bespovratnih sredstava stroga iznimka i stoga ni na koji način ne predstavlja presedan.

               (12)

               Uključivanje komponente bespovratnih sredstava u tu pomoć ne dovodi u pitanje ovlasti proračunskog tijela.

               (13)

               Tom pomoći treba upravljati Komisija.

               (14)

               Komisija mora osigurati da se financijska pomoć koristi u skladu s pravilima za proračunsku kontrolu.

               (15)

               Prilikom provedbe ove Odluke Komisija će voditi računa o napretku postignutom u mirovnom procesu unutar Tadžikistana, a posebno u održavanju izbora u prihvatljivim uvjetima.

               (16)

               Komisija se savjetovala s Gospodarskim i financijskim odborom prije podnošenja svog prijedloga.

               (17)

               Ugovorom za donošenje ove Odluke nisu predviđene druge ovlasti osim onih iz članka 308.,

         ODLUČILO JE:
   Jedini članak
   Odluka 97/787/EZ mijenja se kako slijedi:

               1.

               Članak 1. stavci od 1. do 3. zamjenjuju se sljedećim:
               „1.   Zajednica Armeniji, Gruziji i Tadžikistanu stavlja na raspolaganje iznimnu financijsku pomoć u obliku dugoročnih zajmova i izravnih bespovratnih sredstava.
               2.   Ukupna iznos komponente zajma je do najviše osnovice od 245 milijuna EUR, s najdužim dospijećem od 15 godina i odgodom plaćanja od 10 godina. S tim ciljem, Komisija je ovlaštena u ime Zajednice posuditi potrebna sredstva koja će se dati na raspolaganje zemljama korisnicama u obliku zajmova.
               3.   Komponenta bespovratnih sredstava je u iznosu do 130 milijuna EUR u razdoblju od 1997. do 2004., a najviše 24 milijuna EUR godišnje. Bespovratna sredstva stavljaju se na raspolaganje ako se neto dužnički položaj zemalja korisnica prema Zajednici smanji u pravilu barem za sličan iznos.”

               2.

               Članak 3. stavak 1. zamjenjuje se sljedećim:
               „1.   Podložno odredbama članka 1. stavka 4. i članka 2., ukupan iznos zajma ponuđenog svakoj zemlji Komisija stavlja na raspolaganje zajedno s prvim obrokom bespovratnih sredstava. Ostatak komponente bespovratnih sredstava Komisija stavlja na raspolaganje u obrocima pod istim uvjetima.”

               3.

               Članak 5. stavak 2. zamjenjuje se sljedećim:
               „2.   Prije 31. prosinca 2004. Vijeće razmatra primjenu ove Odluke do tog dana na temelju sveobuhvatnog izvješća Komisije koje se dostavlja i Europskom parlamentu.”

      Sastavljeno u Bruxellesu 20. ožujka 2000.

            Za Vijeće

            Predsjednik

         J. GAMA

      (1)  Mišljenje od 17. prosinca 1999. (još nije objavljeno u Službenom listu).

      (2)  SL L 322, 25.11.1997., str. 37.


title: Odluka Vijeća (EU) 2015/1565 od 14. rujna 2015. o odobrenju, u ime Europske unije, Izjave o odobrenju ribolovnih mogućnosti u vodama EU-a ribarskim plovilima koja plove pod zastavom Bolivarske Republike Venezuele u isključivom gospodarskom pojasu uz obalu Francuske Gvajane

text:
               19.9.2015

               HR

               Službeni list Europske unije

               L 244/55

         ODLUKA VIJEĆA (EU) 2015/1565
   od 14. rujna 2015.
   o odobrenju, u ime Europske unije, Izjave o odobrenju ribolovnih mogućnosti u vodama EU-a ribarskim plovilima koja plove pod zastavom Bolivarske Republike Venezuele u isključivom gospodarskom pojasu uz obalu Francuske Gvajane
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2., u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               Podložno njihovoj sukladnosti s mjerodavnim pravno obvezujućim aktima Unije o očuvanju ribolovnih resursa i gospodarenju njima, ribarska plovila koja plove pod zastavom Bolivarske Republike Venezuele već desetljećima obavljaju ribolovne aktivnosti u vodama Unije u isključivom gospodarskom pojasu uz obalu Francuske Gvajane.

               (2)

               Prerađivačka industrija u Francuskoj Gvajani ovisi o iskrcajima s tih ribarskih plovila te je stoga potrebno osigurati kontinuitet tih aktivnosti.

               (3)

               Ova bi Odluka trebala zamijeniti Odluku Vijeća 2012/19/EU (1) koja je poništena odlukom Suda od 26. studenoga 2014. (2), ali se njezini učinci zadržavaju na snazi do stupanja na snagu nove odluke u razumnom roku. Budući da je Izjava već priopćena Bolivarskoj Republici Venezueli, nije ju potrebno ponovo priopćivati,

         DONIJELO JE OVU ODLUKU:
   Članak 1.
   U ime Europske unije odobrava se Izjava upućena Bolivarskoj Republici Venezueli o odobrenju ribolovnih mogućnosti u vodama EU-a ribarskim plovilima koja plove pod zastavom Bolivarske Republike Venezuele u isključivom gospodarskom pojasu uz obalu Francuske Gvajane (dalje u tekstu „Izjava”).
   Tekst Izjave priložen je ovoj Odluci.
   Članak 2.
   Ova Odluka stupa na snagu trećeg dana od dana objave u Službenom listu Europske unije.

      Sastavljeno u Bruxellesu 14. rujna 2015.

            Za Vijeće

            Predsjednik

         J. ASSELBORN

      (1)  Odluka Vijeća 2012/19/EU od 16. prosinca 2011. o odobrenju, u ime Europske unije, Izjave o odobrenju ribolovnih mogućnosti ribarskim plovilima koja plove pod zastavom Bolivarske Republike Venezuele u isključivom gospodarskom pojasu uz obalu Francuske Gvajane (SL L 6, 10.1.2012., str. 8.).

      (2)  Spojeni predmeti C-103/12 i 165/12, Europski parlament i Komisija protiv Vijeća.

         Izjava upućena Bolivarskoj Republici Venezueli o odobrenju ribolovnih mogućnosti u vodama EU-a ribarskim plovilima koja plove pod zastavom Bolivarske Republike Venezuele u isključivom gospodarskom pojasu uz obalu Francuske Gvajane

                  1.

                  Europska unija izdaje ribolovna odobrenja ograničenom broju ribarskih plovila koja plove pod zastavom Bolivarske Republike Venezuele radi ribarenja u dijelu isključivoga gospodarskog pojasa uz obalu Francuske Gvajane koji je udaljen više od 12 nautičkih milja od polaznih crta, u skladu s uvjetima navedenima u ovoj Izjavi.

                  2.

                  U skladu s člankom 22. Uredbe Vijeća (EZ) br. 1006/2008 od 29. rujna 2008. o odobravanju ribolovnih aktivnosti koje ribarska plovila Zajednice obavljaju izvan voda Zajednice i o pristupu plovila trećih zemalja vodama Zajednice (1), ribarska plovila koja plove pod zastavom Bolivarske Republike Venezuele i kojima je izdano ribolovna odobrenje trebaju se pri ribolovu u području iz stavka 1. pridržavati odredaba zajedničke ribarstvene politike Europske unije o zaštitnim i kontrolnim mjerama te drugih odredaba Europske unije o ribolovnim aktivnostima u tom području.

                  3.

                  Ribarska plovila koja plove pod zastavom Bolivarske Republike Venezuele i kojima je izdano ribolovno odobrenje trebaju se posebno pridržavati mjerodavnih pravila ili propisa Europske unije o, među ostalim, ribljim stokovima za koje je dopušten ribolov, najvećem broju ribarskih plovila s ribolovnim odobrenjem i udjelu ulova koji se treba iskrcati u lukama Francuske Gvajane.

                  4.

                  Ne dovodeći u pitanje povlačenje ribolovnih odobrenja izdanih pojedinačnim ribarskim plovilima koja plove pod zastavom Bolivarske Republike Venezuele zbog nepoštovanja mjerodavnih pravila ili propisa Europske unije, Europska unija može u svakom trenutku jednostranom izjavom povući posebnu obvezu izraženu u ovoj Izjavi o odobrenju ribolovnih mogućnosti.

         (1)  SL L 286, 29.10.2008., str. 33.


title: 2014/616/EU: Odluka Europskog parlamenta od 3. travnja 2014. o zatvaranju računa Agencije Europske unije za temeljna prava za financijsku godinu 2012.

text:
               5.9.2014

               HR

               Službeni list Europske unije

               L 266/300

         ODLUKA EUROPSKOG PARLAMENTA
   od 3. travnja 2014.
   o zatvaranju računa Agencije Europske unije za temeljna prava za financijsku godinu 2012.
   (2014/616/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Agencije Europske unije za temeljna prava za financijsku godinu 2012.,

               —

               uzimajući u obzir izvješće Revizorskog suda o konačnim godišnjim financijskim izvještajima Agencije Europske unije za temeljna prava za financijsku godinu 2012., zajedno s odgovorima Agencije (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebice njezin članak 208.,

               —

               uzimajući u obzir Uredbu Vijeća (EZ) br. 168/2007 od 15. veljače 2007. o osnivanju Agencije Europske unije za temeljna prava (4), a posebno njezin članak 21.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na ukupni proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. Poslovnika i Prilog VI. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za građanske slobode, pravosuđe i unutarnje poslove (A7-0184/2014),

               1.

               odobrava zatvaranje računa Agencije Europske unije za temeljna prava za financijsku godinu 2012.;

               2.

               nalaže svojem predsjedniku da ovu Odluku proslijedi direktoru Agencije Europske unije za temeljna prava, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 245.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 53, 22.2.2007., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća 2013/44/ZVSP od 22. siječnja 2013. o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju sigurnosnih snaga Somalije

text:
               18/Sv. 014

               HR

               Službeni list Europske unije

               218

         32013D0044

               L 020/57

               SLUŽBENI LIST EUROPSKE UNIJE

               22.01.2013.

      ODLUKA VIJEĆA 2013/44/ZVSP
   od 22. siječnja 2013.
   o izmjeni i produljenju Odluke 2010/96/ZVSP o vojnoj misiji Europske unije za doprinos osposobljavanju sigurnosnih snaga Somalije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. veljače 2010. donijelo Odluku 2010/96/ZVSP (1).

               (2)

               Vijeće je 28. srpnja 2011. donijelo Odluku 2011/483/ZVSP (2) o izmjeni i produljenju Odluke 2010/96 ZVSP na razdoblje od jedne godine.

               (3)

               Vijeće je 14. svibnja 2012. naglasilo važnost konačne predaje sigurnosnih odgovornosti somalijskim nadležnim tijelima i, u tu svrhu, jačanja međunarodne podrške Somalijskim nacionalnim sigurnosnim snagama (SNSS). Pohvalilo je doprinos osposobljenih somalijskih vojnika pridonošenju sigurnosti u Somaliji i obvezalo se na nastavak potpore, kroz vojne misije EU-a, razvoju SNSS-a uključujući njihovu zapovjednu i kontrolnu strukturu, u suradnji s misijom Afričke unije u Somaliji (AMISOM), Ugandom, Sjedinjenim Američkim Državama i drugim odgovarajućim dionicima.

               (4)

               Glavni tajnik Ujedinjenih naroda u svom je izvješću Vijeću sigurnosti od 1. svibnja 2012. preporučio ohrabrivanje međunarodne zajednice da ozbiljno uloži u dugoročni oporavak i razvoj Somalije, uključujući kroz potporu jačanju sigurnosnog sektora.

               (5)

               Druga međunarodna konferencija o Somaliji, koja je održana u Istanbulu 31. svibnja i 1. lipnja 2012., pohvalila je Uniju za njezinu podršku AMISOM-u i somalijskim institucijama sigurnosti. Konferencija je prepoznala potrebu da međunarodna zajednica nastavi podupirati ponovno uspostavljanje profesionalnog, inkluzivnog, discipliniranog i dobro opremljenog sigurnosnog aparata, uključujući somalijsku nacionalnu vojsku, policiju, obalnu stražu i obavještajne agencije, i naglasila potrebu da se sve somalijske snage dovedu pod zajedničko zapovjedništvo.

               (6)

               Predsjednik Somalijske Republike usvojio je politiku od šest stupova kako bi promicao stabilnost, gospodarski oporavak, izgradnju mira, pružanje usluga, međunarodne odnose i jedinstvo, gdje se reforma sigurnosnog sektora smatra osnovnim na temelju za uspostavu održive somalijska države, i zatražio je od Visokog predstavnika Unije za vanjske poslove i sigurnosnu politiku (VP) da nastavi angažman Unije u potpori Somalije.

               (7)

               Vlada Ugande je iskazala svoje zadovoljstvo partnerstvom s Unijom stvorenog oko vojne misije EU-a i svoju spremnost da nastavi surađivati u tom kontekstu.

               (8)

               Premijer Somalijske Republike je 27. studenoga 2012. uputio pozivno pismo VP-u u vezi s razvojem vojne misije EU-a, u kojem je pozdravio podršku Unije u osposobljavanju somalijskih oružanih snaga.

               (9)

               Vijeće je 10. prosinca 2012. odobrilo koncept upravljanja krizama za vojnu misiju EU-a.

               (10)

               U skladu s člankom 5. Protokola o stajalištu Danske, priloženom Ugovoru o Europskoj uniji i Ugovoru o funkcioniranju Europske Unije, Danska ne sudjeluju u izradi i provedbi odluka i akcija Unije koje imaju obrambene implikacije. Danska ne sudjeluje u provedbi ove Odluke i stoga ne sudjeluje u financiranju misije.

               (11)

               Vojnu misiju EU-a trebalo bi dodatno produljiti s prilagođenim mandatom,

         DONIJELO JE OVU ODLUKU:
   Članak 1.
   Odluka 2010/96/ZVSP mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Misija
               1.   Unija provodi misiju vojnog osposobljavanja, kako bi doprinijela izgradnji i jačanju somalijskih nacionalnih oružanih snaga (‚SNOS’) koje odgovaraju Somalijskoj nacionalnoj vladi, u skladu sa somalijskim potrebama i prioritetima.
               2.   Radi postizanja ciljeva određenih u stavku 1., vojna misija EU-a razmješta se u Somaliji i Ugandi kako bi mentorirala, savjetovala i poduprla somalijska nadležna tijela u vezi s izgradnjom SNOS-a, provođenjem plana za somalijsku nacionalnu sigurnost i stabilizaciju i aktivnosti osposobljavanja SNOS-a. Vojna misija EU-a je također spremna pružati potporu, u okviru svojih sredstava i sposobnosti, drugim dionicima Unije u provedbi njihovih odgovarajućih mandata u području sigurnosti i obrane u Somaliji.
               3.   Provedba mandatnih aktivnosti u Somaliji ovisi o uvjetima sigurnosti u Somaliji i političkom vodstvu Političkog i sigurnosnog odbora.”

               2.

               Članak 2. stavak 1. zamjenjuje se sljedećim:
               „1.   Brigadni general Gerald AHERNE imenuje se zapovjednikom misije EU-a s učinkom od 1. veljače 2013.”

               3.

               Članak 3. zamjenjuje se sljedećim:
               „Članak 3.
               Određivanje sjedišta misije
               1.   Sjedište misije prvotno ostaje smješteno u Ugandi s ciljem njegovog mogućeg premještanja u Somaliju tijekom mandata u skladu s dokumentima o planiranju. Izvršava funkciju operativnog sjedišta i sjedišta snaga.
               2.   Sjedište misije uključuje ured za vezu u Nairobiju i ured za potporu u Bruxellesu.”

               4.

               Članak 7. zamjenjuje se sljedećim:
               „Članak 7.
               Usklađenost odgovora Unije i koordinacija
               1.   VP osigurava usklađenost provedbe ove Odluke s vanjskim djelovanjem Unije u cjelini, uključujući razvojne programe Unije.
               2.   Ne dovodeći u pitanje zapovjedni lanac, zapovjednik misije EU-a dobiva lokalno političko vođenje od posebnog predstavnika EU-a za Rog Afrike i odgovarajućih izaslanstava Unije u regiji.
               3.   Vojna misija EU-a održava i poboljšava koordinaciju s misijama EUNAVFOR Atalanta i EUCAP Nestor. Operativni centar EU-a, u skladu sa svojim mandatom određenim u Odluci Vijeća 2012/173/ZVSP od 23. ožujka 2012. o aktiviranju operativnog centra EU-a za misije i operaciju Zajedničke sigurnosne i obrambene politike na Rogu Afrike (3), olakšava takvu koordinaciju i razmjenu informacija s ciljem povećavanja usklađenost, učinkovitost i sinergije između misija i operacija Zajedničke sigurnosne i obrambene politike u regiji.
               4.   Vojna misija EU-a djeluje u bliskoj suradnji s drugim međunarodnim sudionicima u regiji, posebno Ujedinjenim Narodima, AMISOM-om i Sjedinjenim Američkim Državama i Ugandom u skladu s dogovorenim zahtjevima Somalijske nacionalne vlade.

               5.

               Članak 10. zamjenjuje se sljedećim:
               „Članak 10.
               Financijski aranžmani
               1.   Zajedničkim troškovima vojne misije EU-a upravlja se u skladu s Odlukom Vijeća 2011/871/ZVSP od 19. prosinca 2011. o uspostavljanju mehanizma za upravljanje financiranjem zajedničkih troškova operacija Europske unije koje imaju vojne ili obrambene implikacije (Athena) (4) (‚ATHENA’).
               2.   Financijski referentni iznos za zajedničke troškove vojne misije EU-a za razdoblje do 9. kolovoza 2011. je 4,8 milijuna EUR. Postotak referentnog iznosa iz članka 25. stavka 1. ATHENA-e iznosi 60 %.
               3.   Financijski referentni iznos za zajedničke troškove vojne misije EU-a za razdoblje od 9. kolovoza 2011. do 31. prosinca 2012. je 4,8 milijuna EUR. Postotak ovog referentnog iznosa iz članka 25. stavka 1. Odluke o ATHENI iznosi 30 %.
               4.   Financijski referentni iznos za zajedničke troškove vojne misije EU-a za razdoblje od 1. siječnja 2013. je 11,6 milijuna EUR. Postotak ovog referentnog iznosa iz članka 25. stavka 1. Odluke o ATHENI iznosi 20 %, i postotak za obveze iz članka 32. stavka 3. Odluke o ATHENI iznosi 30 %.

               6.

               Članak 11. zamjenjuje se sljedećim:
               „Članak 11.
               Objava informacija
               1.   VP je ovlašten trećim državama povezanima s ovom Odlukom, prema potrebi i u skladu s potrebama Misije, dostaviti klasificirane podatke EU-a za potrebe misije, u skladu s Odlukom 2011/292/EU od 31. ožujka 2011. o sigurnosnim propisima za zaštitu klasificiranih podataka EU-a (5).

                           (a)

                           do razine određene primjenjivim sporazumima o sigurnosti podataka zaključenih između Unije i treće države u pitanju;

                           (b)

                           ili do razine ‚CONFIDENTIEL UE/EU CONFIDENTIAL’ u ostalim slučajevima.

                     2.   VP je ovlašten Ujedinjenim narodima (UN) i Afričkoj uniji (AU), u skladu s operativnim potrebama Misije, dostaviti klasificirane podatke EU-a do razine ‚RESTREINT UE/EU RESTRICTED’, koji su nastali za potrebe Misije, u skladu s Odlukom 2011/292/EU. U tu svrhu sastavljaju se aranžmani između VP-a i nadležnih tijela UN-a i AU-a.
               3.   U slučaju specifične i hitne operativne potrebe, VP je također ovlašten državi domaćinu dostaviti sve klasificirane podatke EU-a do razine ‚RESTREINT UE/EU RESTRICTED/EU RESTRICTED’, koji su nastali za potrebe Misije, u skladu s Odlukom 2011/292/EU. U tu svrhu sastavljaju se aranžmani između VP-a i nadležnih tijela države domaćina.
               4.   VP je ovlašten trećim državama povezanima s ovom Odlukom dostaviti bilo kakve dokumente EU-a koji nisu klasificirani, a povezani su s raspravama Vijeća o Misiji i za koje vrijedi obveza čuvanja poslovne tajne u skladu s člankom 6. stavkom 1. Poslovnika Vijeća (6).
               5.   VP može delegirati takva ovlaštenja, kao i mogućnost sklapanja gore navedenih aranžmana osoblju Europske službe za vanjsko djelovanje i/ili zapovjedniku misije EU-a.

               7.

               U članku 12. stavak 2. zamjenjuje se sljedećim:
               „2.   Mandat vojne misije EU-a prestaje 31. ožujka 2015.”

         Članak 2.
   Ova Odluka stupa na snagu na dan donošenja.
   Primjenjuje se od 1. siječnja 2013.

      Sastavljeno u Bruxellesu 22. siječnja 2013.

            Za Vijeće

            Predsjednik

         M. NOONAN

      (1)  SL L 44, 19.2.2010., str. 16.

      (2)  SL L 198, 30.7.2011., str. 37.

      (3)  SL L 89, 27.3.2012., str. 66.”

      (4)  SL L 343, 23.12.2011., str. 35.”

      (5)  SL L 141, 27.5.2011., str. 17.

      (6)  Odluka Vijeća 2009/937/EU od 1. prosinca 2009. o donošenju Poslovnika Vijeća (SL L 325, 11.12.2009., str. 35.).”


title: Odluka (EU) 2015/1574 Europske središnje banke od 4. rujna 2015. o izmjeni Odluke ESB/2014/8 o zabrani monetarnog financiranja i remuneracije državnih depozita od strane nacionalnih središnjih banaka (ESB/2015/29)

text:
               22.9.2015

               HR

               Službeni list Europske unije

               L 245/12

         ODLUKA (EU) 2015/1574 EUROPSKE SREDIŠNJE BANKE
   od 4. rujna 2015.
   o izmjeni Odluke ESB/2014/8 o zabrani monetarnog financiranja i remuneracije državnih depozita od strane nacionalnih središnjih banaka (ESB/2015/29)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno drugu alineju njegova članka 132. stavka 1.,
   uzimajući u obzir Statut Europskog sustava središnjih banaka i Europske središnje banke, a posebno drugu alineju njegova članka 34. stavka 1.,
   budući da:

               (1)

               Odluka ESB/2014/8 Europske središnje banke (1) utvrđuje tržišne kamatne stope koje će funkcionirati kao gornje granice za remuneraciju depozita koje drže države i tijela javne vlasti kod svojih nacionalnih središnjih banaka. Ovo pomaže Upravnom vijeću u praćenju usklađenosti nacionalnih središnjih banaka sa zabranom monetarnog financiranja utvrđenom u članku 123. Ugovora o funkcioniranju Europske unije.

               (2)

               Eurepo indeks utvrđen je u članku 1. točki (d) Odluke ESB/2014/8 kao kamatna stopa na osiguranom tržištu u odnosu na oročene depozite u eurima. Eurepo indeks prestao je 2. siječnja 2015. Kamatna stopa na osiguranom tržištu u odnosu na oročene depozite u eurima sada će biti terminski indeksi STOXX EUR GC Pooling s usporedivim dospijećem.

               (3)

               Odluku ESB/2014/8 trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Izmjene
   Članak 1. točka (d) Odluke ESB/2014/8 zamjenjuje se sljedećim:

                  „(d)

                  ‚kamatna stopa na osiguranom tržištu’ znači: i. u odnosu na oročene depozite u eurima, terminski indeksi STOXX EUR GC Pooling s usporedivim dospijećem; i ii. u odnosu na oročene depozite u drugoj valuti, usporediva stopa.”

   Članak 2.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Frankfurtu na Majni 4. rujna 2015.

            Predsjednik ESB-a

         Mario DRAGHI

      (1)  Odluka ESB/2014/8 Europske središnje banke od 20. veljače 2014. o zabrani monetarnog financiranja i remuneracije državnih depozita od strane nacionalnih središnjih banaka (2014/303/EU) (SL L 159, 28.5.2014., str. 54.).


title: 2013/471/EU: Odluka Vijeća od 23. rujna 2013. o odobravanju dnevnica i naknadi putnih troškova članovima Europskoga gospodarskog i socijalnog odbora i njihovim zamjenicima

text:
                  25.9.2013

                  HR

                  Službeni list Europske unije

                  L 253/22

         ODLUKA VIJEĆA
         od 23. rujna 2013.
         o odobravanju dnevnica i naknadi putnih troškova članovima Europskoga gospodarskog i socijalnog odbora i njihovim zamjenicima
         (2013/471/EU)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 301. treći stavak,
         budući da:

                     (1)

                     Odlukom Vijeća 81/121/EEZ (1) utvrđena su pravila o odobravanju dnevnica i naknadi putnih troškova članovima Europskoga gospodarskog i socijalnog odbora („Odbor”), njihovim zamjenicima i stručnjacima.

                     (2)

                     U svojoj rezoluciji od 10. svibnja 2012. (2) Europski parlament istaknuo je da se Predsjedništvo Odbora obvezalo na reformu sustava naknade troškova članovima Odbora i njihovim zamjenicima.

                     (3)

                     Odbor je 12. listopada 2012. zatražio od Vijeća donošenje nove odluke o odobravanju dnevnica i naknadi putnih troškova članovima Odbora i njihovim zamjenicima, kojom se stavlja izvan snage i zamjenjuje Odluka 81/121/EEZ.

                     (4)

                     Trebalo bi prilagoditi iznose dnevnica koji se isplaćuju članovima Odbora i njihovim zamjenicima. Također bi trebalo predvidjeti sustav naknade troškova prijevoza na temelju stvarnih troškova, kao i naknada za vrijeme koje ti članovi i njihovi zamjenici provedu u obavljanju svojih dužnosti te za povezane administrativne troškove.

                     (5)

                     Prema potrebi, detaljna pravila u vezi s odobravanjem naknada, naknadom putnih troškova i određivanjem gornjih granica za naknadu putnih troškova trebalo bi utvrditi na razini Odbora.

                     (6)

                     Kako bi se članovima Odbora i njihovim zamjenicima jamčila odgovarajuća razina kontinuiteta, trebalo bi predvidjeti prijelazna pravila.

                     (7)

                     Odluku 81/121/EEZ stoga bi trebalo staviti izvan snage,

               DONIJELO JE OVU ODLUKU:

            Članak 1.
            Članovi Europskoga gospodarskog i socijalnog odbora („Odbor”) i njihovi zamjenici (dalje u tekstu zajedno „korisnici”) imaju pravo na dnevnicu za dane održavanja sastanaka, na naknadu svojih putnih troškova i na naknade za udaljenost i za trajanje putovanja, u skladu s ovom Odlukom.

            Članak 2.

               1.   Dnevnica za korisnike koji sudjeluju na sastancima utvrđuje se u iznosu od 290 EUR.
               Odbor može donijeti odluku o povećanju dnevnice za najviše 50 %:

                           (a)

                           kada je korisnik, koji je uredno pozvan na jedan ili više sastanaka, obvezan platiti noćenje u mjestu sastanka i prije prvog sastanka i nakon zadnjeg sastanka; ili

                           (b)

                           u slučaju službenog putovanja izvan Bruxellesa, kada je cijena hotela odabranih za smještaj korisnikâ viša od 150 EUR po noćenju.

               2.   Korisnicima se može platiti dnevnica za razdoblje od najviše dva dana između dvaju sastanaka kada je ta dnevnica niža od naknade putnih troškova koji bi inače za korisnika nastali povratnim putovanjem između tih sastanaka.

            Članak 3.
            Putni troškovi korisnikâ naknađuju se na temelju stvarno nastalih troškova. Odbor određuje odgovarajuće gornje granice iznosa naknade, s ciljem osiguravanja da njegovi rashodi povezani s putovanjima ne premašuju razinu predviđenu u njegovom izglasanom godišnjem proračunu.

            Članak 4.
            Korisnici imaju pravo na naknade za udaljenost i za trajanje putovanja. Kada se radi o putovanjima između boravišta korisnika i Bruxellesa, korisnik ima pravo na naknade u odnosu na jedno putovanje u Bruxelles i jedno putovanje natrag iz Bruxellesa za svaki tjedan rada u Odboru.

            Članak 5.
            Odbor donosi detaljne odredbe o provedbi članaka 2., 3. i 4. do 16. siječnja 2014.

            Članak 6.
            Naknada za udaljenost iz članka 4. izračunava se kako slijedi:

                        (a)

                        za dio putovanja između 0 i 50 km: 15 EUR;

                        (b)

                        za dio putovanja između 51 i 500 km: 0,08 EUR/km;

                        (c)

                        za dio putovanja između 501 i 1 000 km: 0,04 EUR/km;

                        (d)

                        za dio putovanja između 1 001 i 3 000 km: 0,02 EUR/km;

                        (e)

                        za dio putovanja iznad 3 000 km: nema naknade.

            Članak 7.
            Naknada za trajanje putovanja iz članka 4. izračunava se kako slijedi:

                        (a)

                        za putovanje u ukupnom trajanju između dva i četiri sata: iznos jednak osmini dnevnice predviđene u članku 2.;

                        (b)

                        za putovanje u ukupnom trajanju između četiri i šest sati: iznos jednak četvrtini dnevnice predviđene u članku 2.;

                        (c)

                        za putovanje u ukupnom trajanju od više od šest sati koje ne zahtijeva noćenje: iznos jednak polovini dnevnice predviđene u članku 2.;

                        (d)

                        za putovanje u ukupnom trajanju od više od šest sati koje zahtijeva noćenje: iznos jednak dnevnici predviđenoj u članku 2., uz predočenje popratne dokumentacije.

            Članak 8.

               1.   Kao prijelazna mjera i podložno stavku 2. ovog članka, korisnici mogu zatražiti da se Odluka 81/121/EEZ na njih nastavi primjenjivati do kraja njihovog mandata koji istječe dana 20. rujna 2015.

               2.   Pri primjeni stavka 1. ovog članka Odbor može odlučiti primijeniti smanjenje iznosa navedenih u Odluci 81/121/EEZ.

            Članak 9.
            Odbor svake godine do 30. travnja podnosi Europskom parlamentu i Vijeću detaljno izvješće o izvršenim naknadama putnih troškova i naknadama isplaćenima korisnicima u prethodnoj godini. U tom se izvješću navode podaci o broju korisnika, broju putovanja, odredištima, putničkom razredu, nastalim i naknađenim putnim troškovima, kao i o isplaćenim naknadama.

            Članak 10.
            Odbor do 16. listopada 2015. podnosi Vijeću izvješće o ocjeni primjene ove Odluke i posebno njezina proračunskog učinka.
            To izvješće o ocjeni uključuje elemente koji će Vijeću omogućiti da, prema potrebi, odredi naknade korisnicima.

            Članak 11.
            Ne dovodeći u pitanje članak 8. stavak 1., Odluka 81/121/EEZ stavlja se izvan snage s učinkom od 15. listopada 2013.

            Članak 12.
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 23. rujna 2013.

                  Za Vijeće

                  Predsjednik

               V. JUKNA

            (1)  Odluka Vijeća 81/121/EEZ od 3. ožujka 1981. o odobravanju dnevnica i naknadi putnih troškova članovima Gospodarskog i socijalnog odbora, njihovim zamjenicima te stručnjacima (SL L 67, 12.3.1981., str. 29.).

            (2)  SL L 286, 17.10.2012., str. 110.


title: Odluka Komisije (EU) 2015/1380 оd 10. kolovoza 2015. o odobrenju Kraljevini Danskoj da ratificira Konvenciju o međunarodnim stvarnopravnim osiguranjima na pokretnoj opremi i njezin Protokol o pitanjima specifičnim za zrakoplovnu opremu, koji su zajedno doneseni u Cape Townu 16. studenoga 2001. (priopćeno pod brojem dokumenta C(2015) 5553)

text:
               12.8.2015

               HR

               Službeni list Europske unije

               L 213/6

         ODLUKA KOMISIJE (EU) 2015/1380
   оd 10. kolovoza 2015.
   o odobrenju Kraljevini Danskoj da ratificira Konvenciju o međunarodnim stvarnopravnim osiguranjima na pokretnoj opremi i njezin Protokol o pitanjima specifičnim za zrakoplovnu opremu, koji su zajedno doneseni u Cape Townu 16. studenoga 2001.

         (priopćeno pod brojem dokumenta C(2015) 5553)

   (Vjerodostojan je samo tekst na danskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2006/325/EZ od 27. travnja 2006. o sklapanju Sporazuma između Europske zajednice i Kraljevine Danske o nadležnosti, priznavanju i izvršenju presuda u građanskim i trgovačkim stvarima (1), a posebno njezin članak 1.a,
   budući da:

               (1)

               U skladu s člankom 5. stavkom 2. Sporazuma između Europske zajednice i Kraljevine Danske o nadležnosti, priznavanju i izvršenju presuda u građanskim i trgovačkim stvarima (2) (dalje u tekstu „Sporazum”) Danska se mora suzdržati od sklapanja međunarodnih sporazuma kojima bi se moglo utjecati na ili promijeniti područje primjene Uredbe Vijeća (EZ) br. 44/2001 (3), osim u slučaju dogovora s Europskom unijom i osiguravanja odgovarajućih mjera s obzirom na odnos između Sporazuma između Europske unije i Danske, s jedne strane, te predmetnog međunarodnog sporazuma, s druge strane. Uredba (EZ) br. 44/2001 stavljena je izvan snage i zamijenjena Uredbom (EU) br. 1215/2012 Europskog parlamenta i Vijeća (4).

               (2)

               Danska je u skladu s člankom 3. stavkom 2. Sporazuma dopisom od 20. prosinca 2012. Komisiji dostavila obavijest o svojoj odluci u pogledu provedbe sadržaja Uredbe (EU) br. 1215/2012 (5). U skladu s člankom 3. stavkom 6. Sporazuma, obaviješću Danske stvorene su uzajamne obveze u okviru međunarodnog prava između Danske i Europske unije. Stoga Uredba (EU) br. 1215/2012 čini izmjenu Sporazuma.

               (3)

               Danska je 30. ožujka 2015. od Europske unije zatražila suglasnost za predloženu ratifikaciju Konvencije o međunarodnim stvarnopravnim osiguranjima na pokretnoj opremi (dalje u tekstu „Konvencija”) i njezinog Protokola o pitanjima specifičnim za zrakoplovnu opremu (dalje u tekstu „Protokol”), koji su zajedno doneseni u Cape Townu 16. studenoga 2001.

               (4)

               Neka od pitanja uređena Konvencijom i Protokolom također su obuhvaćena Uredbom (EU) br. 1215/2012 te se stoga tim instrumentima Konvencije i Protokola utječe na tu Uredbu. To se posebno odnosi na članak 13. Konvencije i članak X. Protokola kojima se uređuju privremene mjere. Potonji članak primjenjuje se samo ako je ugovorna država Protokola dala izjavu u pogledu članka XXX. stavka 2. Također, člankom 43. Konvencije i člankom XXI. Protokola uređuje se nadležnost sudova u pogledu članka 13. Konvencije. Budući da se tim pravilima utječe na Uredbu (EU) br. 1215/2012, Danskoj je za ratifikaciju Konvencije i Protokola potrebna suglasnost Europske unije.

               (5)

               U skladu s člankom 1.a Odluke 2006/325/EZ, za potrebe primjene članka 5. stavka 2. Sporazuma, Komisija mora ocijeniti, prije donošenja odluke kojom se izražava suglasnost Unije, prouzročuje li se međunarodnim sporazumom koji Danska namjerava sklopiti neučinkovitost Sporazuma te ugrožava li se time pravilno funkcioniranje sustava uspostavljenog na temelju njegovih pravila.

               (6)

               Europska unija pristupila je Konvenciji i Protokolu na temelju Odluke Vijeća 2009/370/EZ (6) te je 28. travnja 2009. položila instrumente o pristupanju.

               (7)

               U skladu s Odlukom 2009/370/EZ, nakon pristupanja Konvenciji i Protokolu, Europska unija dala je izjavu u skladu s člankom 55. Konvencije u pogledu primjene članaka 13. i 43. Konvencije u situacijama kada dužnik ima domicil na državnom području države članice Europske unije. Dala je i izjavu u skladu s člankom XXX. stavkom 5. Protokola kojom objavljuje da se članak XXI. Protokola neće primjenjivati unutar Europske unije te će se u vezi s tim pitanjem primjenjivati Uredba (EZ) br. 44/2001 za sve države članice za koje su ta Uredba ili bilo koji drugi sporazum o proširenju njezinih učinaka obvezujući. Unija nije dala izjavu u pogledu članka X. Protokola.

               (8)

               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska nije sudjelovala u donošenju Odluke 2009/370/EZ te ona za nju nije obvezujuća niti se na nju primjenjuje. Danska je Konvencijom i Protokolom obvezana samo kao zasebna ugovorna stranka.

               (9)

               U pogledu tih okolnosti i činjenice da su Konvencija i Protokol 1. kolovoza 2009. stupili na snagu u svim državama članicama Europske unije izuzev Danske, Komisija smatra da ratifikacija navedenih sporazuma od strane Danske neće prouzročiti neučinkovitost Sporazuma niti ugroziti pravilno funkcioniranje sustava koji je uspostavljen na temelju njegovih pravila, pod uvjetom da Danska da izjave u skladu s člankom 55. Konvencije i člankom XXX. stavkom 5. Protokola po uzoru na izjave koje je dala Europska unija. Pod tim istim uvjetom, neće utjecati na uvjete koje je Europska unija prihvatila pristupanjem Konvenciji i Protokolu.

               (10)

               U skladu s tim Europska unija trebala bi odobriti Danskoj ratifikaciju Konvencije i Protokola. Tijekom postupka ratifikacije Konvencije i Protokola, Danska bi trebala dati izjave u pogledu članaka 13. i 43. Konvencije i članka XXI. Protokola po uzoru na izjave koje je dala Europska unija,

         DONIJELA JE OVU ODLUKU:
   Članak 1.
   U ime Europske unije, Komisija odobrava Danskoj ratifikaciju Konvencije o međunarodnim stvarnopravnim osiguranjima na pokretnoj opremi i njezinog Protokola o pitanjima specifičnim za zrakoplovnu opremu, koji su zajedno doneseni u Cape Townu 16. studenoga 2001.
   Članak 2.
   Tijekom ratifikacije Konvencije i Protokola, Danska daje sljedeće izjave:

                  „1.

                  U skladu s člankom 55. Konvencije iz Cape Towna, ako dužnik ima domicil na državnom području države članice Europske unije, Danska primjenjuje odredbe članaka 13. i 43. Konvencije u vezi s privremenim mjerama samo u skladu s člankom 35. Uredbe (EU) br. 1215/2012 Europskog parlamenta i Vijeća od 12. prosinca 2012. o nadležnosti, priznavanju i izvršenju sudskih odluka u građanskim i trgovačkim stvarima (7) kako ga tumači Sud Europske unije u kontekstu članka 24. Konvencije iz Bruxellesa od 27. rujna 1968. o nadležnosti i izvršenju sudskih odluka u građanskim i trgovačkim stvarima (8).

                  2.

                  U skladu s člankom XXX. stavkom 5. Protokola o zrakoplovima, Danska neće primjenjivati članak XXI. tog Protokola te će se u pogledu tog pitanja primjenjivati odredbe Uredbe (EU) br. 1215/2012.

   Članak 3.
   Ova je Odluka upućena Kraljevini Danskoj.

      Sastavljeno u Bruxellesu 10. kolovoza 2015.

            Za Komisiju

         Věra JOUROVÁ

            Članica Komisije

      (1)  SL L 120, 5.5.2006., str. 22.

      (2)  SL L 299, 16.11.2005., str. 62.

      (3)  Uredba Vijeća (EZ) br. 44/2001 od 22. prosinca 2000. o nadležnosti, priznavanju i izvršenju sudskih odluka u građanskim i trgovačkim stvarima (SL L 12, 16.1.2001., str. 1.).

      (4)  Uredba (EU) br. 1215/2012 Europskog parlamenta i Vijeća od 12. prosinca 2012. o nadležnosti, priznavanju i izvršenju sudskih odluka u građanskim i trgovačkim stvarima (SL L 351, 20.12.2012., str. 1.).

      (5)  SL L 79, 21.3.2013., str. 4.

      (6)  Odluka Vijeća 2009/370/EZ od 6. travnja 2009. o pristupanju Europske zajednice Konvenciji o međunarodnim stvarnopravnim osiguranjima na pokretnoj opremi i njezinom Protokolu o pitanjima specifičnim za zrakoplovnu opremu, koji su zajedno doneseni u Cape Townu 16. studenoga 2001. (SL L 121, 15.5.2009., str. 3.).


title: Odluka Europskog parlamenta (EU) 2016/1530 od 28. travnja 2016. o zaključenju poslovnih knjiga Europskog nadzornog tijela za osiguranje i strukovno mirovinsko osiguranje za financijsku godinu 2014.

text:
               14.9.2016

               HR

               Službeni list Europske unije

               L 246/272

         ODLUKA EUROPSKOG PARLAMENTA (EU) 2016/1530
   od 28. travnja 2016.
   o zaključenju poslovnih knjiga Europskog nadzornog tijela za osiguranje i strukovno mirovinsko osiguranje za financijsku godinu 2014.
   EUROPSKI PARLAMENT,

               —

               uzimajući u obzir završne godišnje financijske izvještaje Europskog nadzornog tijela za osiguranje i strukovno mirovinsko osiguranje za financijsku godinu 2014.,

               —

               uzimajući u obzir izvješće Revizorskog suda o godišnjoj računovodstvenoj dokumentaciji Europskog nadzornog tijela za osiguranje i strukovno mirovinsko osiguranje za financijsku godinu 2014., s odgovorom Nadzornog tijela (1),

               —

               uzimajući u obzir izjavu o jamstvu (2) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Nadzorno tijelo treba dobiti za izvršenje proračuna za financijsku godinu 2014. (05584/2016 – C8-0087/2016),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EU) br. 1094/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europskog nadzornog tijela za osiguranje i strukovno mirovinsko osiguranje), o izmjeni Odluke br. 716/2009/EZ i o stavljanju izvan snage Odluke Komisije 2009/79/EZ (4), a posebno njezin članak 64.,

               —

               uzimajući u obzir Uredbu Komisije (EZ, Euratom) br. 2343/2002 od 19. studenoga 2002. o okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 94. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za ekonomsku i monetarnu politiku (A8-0091/2016),

               1.

               utvrđuje da završni godišnji financijski izvještaji Europskog nadzornog tijela za osiguranje i strukovno mirovinsko osiguranje odgovaraju obliku u kojemu su sadržani u prilogu izvješću Revizorskog suda;

               2.

               odobrava zaključenje poslovnih knjiga Europskog nadzornog tijela za osiguranje i strukovno mirovinsko osiguranje za financijsku godinu 2014.;

               3.

               nalaže svojem predsjedniku da ovu Odluku proslijedi izvršnom direktoru Europskog nadzornog tijela za osiguranje i strukovno mirovinsko osiguranje, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 409, 9.12.2015., str. 175.

      (2)  Vidjeti bilješku 1.

      (3)  SL L 298, 26.10.2012., str. 1.

      (4)  SL L 331, 15.12.2010., str. 48.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka (EU) 2015/839 Europske središnje banke оd 27. travnja 2015. o određivanju kreditnih institucija koje podliježu sveobuhvatnoj procjeni (ESB/2015/21)

text:
                  29.5.2015

                  HR

                  Službeni list Europske unije

                  L 132/88

            ODLUKA (EU) 2015/839 EUROPSKE SREDIŠNJE BANKE
      оd 27. travnja 2015.
      o određivanju kreditnih institucija koje podliježu sveobuhvatnoj procjeni (ESB/2015/21)
      UPRAVNO VIJEĆE EUROPSKE SREDIŠNJE BANKE,
      uzimajući u obzir Ugovor o funkcioniranju Europske unije, a posebno njegov članak 127. stavak 6.,
      uzimajući u obzir Uredbu Vijeća (EU) br. 1024/2013 od 15. listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 4. stavak 1. točku (f), članak 4. stavak 3., članak 6. stavak 5. točku (d) i članke od 9. do 13.,
      uzimajući u obzir prijedlog Nadzornog odbora,
      budući da:

                  (1)

                  U skladu s člankom 33. stavcima 3. i 4. Uredbe (EU) br. 1024/2013, Europska središnja banka (ESB) je u 2014. provela sveobuhvatnu procjenu, uključujući procjenu bilance kreditnih institucija određenih u Odluci ESB/2014/3 (2).

                  (2)

                  ESB bi trebao provesti sveobuhvatnu procjenu koja je s obzirom na opseg i dubinu usporediva sa sveobuhvatnom procjenom kreditnih institucija, provedenom u 2014., koje nisu bile obuhvaćene prethodnom procjenom, a koje su postale značajne nakon donošenja Odluke ESB/2014/3.

                  (3)

                  Ova bi procjena trebala obuhvatiti tri kreditne institucije razvrstane kao značajne od strane ESB-a na osnovi značajnosti prekograničnih djelatnosti nadzirane grupe u smislu članka 6. stavka 4. Uredbe (EU) br. 1024/2013 i članaka 59. i 60. Uredbe (EU) br. 468/2014 Europske središnje banke (ESB/2014/17) (3). Procjena bi također trebala obuhvatiti kreditnu instituciju koja je razvrstana kao značajna na temelju članka 6. stavka 4. Uredbe (EU) br. 1024/2013 zato što je jedna od tri najznačajnije institucije u državi članici sudionici i značajnu kreditnu instituciju koja je osnovana u 2014. uslijed mjera sanacije koje su poduzela nacionalna nadležna tijela u odnosu na kreditnu instituciju koja je prethodno razvrstana kao značajna.

                  (4)

                  S obzirom na to da je imovina potonje institucije bila podvrgnuta procjeni kvalitete imovine i posebnoj reviziji, ali sama institucija nije bila predmetom testiranja otpornosti na stres, instituciju bi trebalo podvrgnuti samo testiranju otpornosti na stres u 2015.

                  (5)

                  Povrh toga, a kako bi se osigurali jednaki uvjeti, četiri druge institucije koje ispunjavaju kriterije za značajnost utvrđene u članku 6. stavku 4. Uredbe (EU) br. 1024/2013 na temelju podataka od kraja obračunske godine za financijsku godinu 2014. također bi trebale biti obuhvaćene ovom procjenom.

                  (6)

                  ESB može od osoba navedenih u članku 10. stavku 1. Uredbe (EU) br. 1024/2013 zatražiti da dostave sve bitne informacije potrebne ESB-u za provođenje sveobuhvatne procjene. ESB se može koristiti i svojim ovlastima na temelju članaka od 11. do 13. te Uredbe.

                  (7)

                  ESB bi trebao usko surađivati s odgovarajućim nacionalnim nadležnim tijelima u provođenju sveobuhvatne procjene,

            DONIJELO JE OVU ODLUKU:
      Članak 1.
      Subjekti koji podliježu sveobuhvatnoj procjeni
      1.   Subjekti navedeni u Prilogu podliježu sveobuhvatnoj procjeni koju provodi ESB.
      2.   Banka Novo Banco SA podliježe samo testiranju otpornosti na stres kao dijelu sveobuhvatne procjene.
      3.   U skladu s člankom 10. Uredbe (EU) br. 1024/2013, kreditne institucije određene u Prilogu koje podliježu sveobuhvatnoj procjeni dužne su dostaviti sve informacije bitne za sveobuhvatnu procjenu koje zatraži ESB.
      Članak 2.
      Istražne ovlasti
      1.   U skladu s člankom 11. Uredbe (EU) br. 1024/2013, ESB može izvršavati svoje istražne ovlasti u odnosu na kreditne institucije određene u Prilogu.
      2.   ESB provjerava informacije koje prima od kreditnih institucija, uključujući, kada je to potrebno, putem provjera na licu mjesta, te mu po potrebi pomažu nacionalna nadležna tijela uz sudjelovanje trećih osoba, u skladu s člancima od 9. do 13. Uredbe (EU) br. 1024/2013. ESB može pozvati, kad god je potrebno, nacionalna nadležna tijela da imenuju neslužbene revizore za obavljanje procjene kvalitete imovine kao dijela sveobuhvatne procjene.
      Članak 3.
      Stupanje na snagu
      Ova Odluka stupa na snagu 6. svibnja 2015.

         Sastavljeno u Frankfurtu na Majni 27. travnja 2015.

               Predsjednik ESB-a

            Mario DRAGHI

         (1)  SL L 287, 29.10.2013., str. 63.

         (2)  Odluka ESB/2014/3 od 4. veljače 2014. o određivanju kreditnih institucija koje podliježu sveobuhvatnoj procjeni (SL L 69, 8.3.2014., str. 107.).

         (3)  Uredba (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (SL L 141, 14.5.2014., str. 1.).

         PRILOG

            INSTITUCIJE OBUHVAĆENE SVEOBUHVATNOM PROCJENOM

            Belgija

         Banque Degroof S.A.

            Francuska

         Agence Française de Développement (*)

            Luksemburg

         J.P. Morgan Bank Luxembourg S.A. (*)

            Malta

         Mediterranean Bank plc (*)

            Austrija

         Sberbank Europe AG
         VTB Bank (Austria) AG

            Portugal

         Novo Banco, SA (samo za testiranje otpornosti na stres)

            Slovenija

         Unicredit Banka Slovenija d.d.

            Finska

         Kuntarahoitus Oyj (Municipality Finance plc) (*)

            (*)  Manje značajne institucije koje se mogu reklasificirati kao značajne kreditne institucije na temelju podataka od kraja obračunske godine za financijsku godinu 2014.


title: Odluka Vijeća od 6. svibnja 2014. o imenovanju jednog člana Upravnog odbora Europske agencije za kemikalije

text:
               15.5.2014

               HR

               Službeni list Europske unije

               C 145/4

         ODLUKA VIJEĆA
   od 6. svibnja 2014.
   o imenovanju jednog člana Upravnog odbora Europske agencije za kemikalije
   2014/C 145/03
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 79.,
   budući da:

               (1)

               Člankom 79. Uredbe (EZ) br. 1907/2006 predviđa se da Vijeće za članove Upravnog odbora Europske agencije za kemikalije („Upravni odbor”) imenuje po jednog predstavnika iz svake države članice.

               (2)

               Vijeće je Odlukom od 17. svibnja 2011. (2) imenovalo 15 članova Upravnog odbora.

               (3)

               Vlada Malte obavijestila je Vijeće o svojoj namjeri da zamijeni malteškog predstavnika u Upravnom odboru te je podnijela prijedlog za imenovanje novog predstavnika koji bi trebao biti imenovan na razdoblje koje traje do 31. svibnja 2015.,

         DONIJELO JE OVU ODLUKU:
   Članak 1.
   G. Tristan Charles CAMILLERI, malteški državljanin, rođen 18. svibnja 1980., imenuje se članom Upravnog odbora Europske agencije za kemikalije umjesto g. Francisa E. FARRUGIE na razdoblje od 6. svibnja 2014. do 31. svibnja 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 6. svibnja 2014.

            Za Vijeće

            Predsjednik

         G. STOURNARAS

      (1)  SL L 396, 30.12.2006., str. 1.

      (2)  SL C 151, 21.5.2011., str. 1.


title: 2007/160/EZ: Odluka Vijeća od 22. veljače 2007. o stajalištu Zajednice u pogledu nacrta Pravilnika Gospodarske komisije Ujedinjenih naroda za Europu o homologaciji pregradnih sustava za zaštitu putnika od pomicanja prtljage, koji se dostavljaju kao neoriginalna oprema za vozila  Tekst značajan za EGP

text:
               11/Sv. 123

               HR

               Službeni list Europske unije

               128

         32007D0160

               L 069/39

               SLUŽBENI LIST EUROPSKE UNIJE

         ODLUKA VIJEĆA
   od 22. veljače 2007.
   o stajalištu Zajednice u pogledu nacrta Pravilnika Gospodarske komisije Ujedinjenih naroda za Europu o homologaciji pregradnih sustava za zaštitu putnika od pomicanja prtljage, koji se dostavljaju kao neoriginalna oprema za vozila
   (Tekst značajan za EGP)
   (2007/160/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 97/836/EZ od 27. studenoga 1997. s ciljem pristupanja Europske zajednice Sporazumu Gospodarske komisije Ujedinjenih naroda za Europu o donošenju jedinstvenih tehničkih propisa za vozila na kotačima, opremu i dijelove koji mogu biti ugrađeni i/ili upotrijebljeni u vozilima na kotačima te uvjete za uzajamno priznavanje homologacija dodijeljenih na temelju tih propisa (1), a posebno njezin članak 4. stavak 2. drugu alineju,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               Nacrtom Pravilnika Gospodarske komisije Ujedinjenih naroda za Europu (dalje u tekstu: nacrt Pravilnika UNECE-a) o homologaciji pregradnih sustava za zaštitu putnika od pomicanja prtljage, koji se dostavljaju kao neoriginalna oprema za vozila (2), predviđa se ukidanje tehničkih prepreka za trgovinu motornim vozilima između ugovornih stranaka s obzirom na navedene dijelove, pri čemu se osigurava visoka razina sigurnosti i zaštite okoliša.

               (2)

               Primjereno je odrediti stajalište Zajednice s obzirom na nacrt Pravilnika UNECE-a i u skladu s time osigurati da Zajednica, koju predstavlja Komisija, glasuje u prilog nacrta.

               (3)

               Budući da se nacrt Pravilnika UNECE-a odnosi na odredbu o neoriginalnoj opremi za vozila, on ne smije postati dijelom sustava Zajednice za homologaciju motornih vozila,

         ODLUČILO JE:
   Članak 1.
   Odobrava se nacrt Pravilnika UNECE-a o pregradnim sustavima za zaštitu putnika od pomicanja prtljage, koji se dostavljaju kao neoriginalna oprema za vozila.
   Članak 2.
   Zajednica, koju predstavlja Komisija, glasuje za nacrta Pravilnika UNECE-a iz članka 1. na predstojećem sastanku Upravnog odbora Svjetskog foruma za usklađivanje propisa o vozilima UNECE-a.
   Članak 3.
   Pravilnik UNECE-a o pregradnim sustavima za zaštitu putnika od pomicanja prtljage, koji se dostavljaju kao neoriginalna oprema za vozila, ne postaje dijelom sustava Zajednice za homologaciju motornih vozila.

      Sastavljeno u Bruxellesu 22. veljače 2007.

            Za Vijeće

            Predsjednik

         F. MÜNTEFERING

      (1)  SL L 346, 17.12.1997., str. 78.

      (2)  Dokument TRANS/WP.29/2005/2088.


               12.8.2016

               HR

               Službeni list Europske unije

               C 294/109

         P8_TA(2014)0109
   Neulaganje prigovora na delegirani akt: ex ante doprinosi aranžmanima financiranja sanacije
   Odluka Europskog parlamenta od 18. prosinca 2014. o neulaganju prigovora na Delegiranu uredbu Komisije od 21. listopada 2014. o dopuni Direktive 2014/59/EU Europskog parlamenta i Vijeća od 15. svibnja 2014. u vezi s ex ante doprinosima financijskim aranžmanima za sanaciju (C(2014)07674 – 2014/2923(DEA))
   (2016/C 294/38)

      Europski parlament,

               —

               uzimajući u obzir Delegiranu uredbu Komisije (C(2014)07674),

               —

               uzimajući u obzir pismo Komisije od 18. studenog 2014. kojim od Europskog parlamenta traži da izjavi kako neće ulagati prigovor na Delegiranu uredbu,

               —

               uzimajući u obzir pismo Odbora za ekonomsku i monetarnu politiku predsjedniku Konferencije predsjednika odbora od 16. prosinca 2014. godine,

               —

               uzimajući u obzir članak 290. Ugovora o funkcioniranju Europske unije,

               —

               uzimajući u obzir Direktivu 2014/59/EU Europskog parlamenta i Vijeća od 15. svibnja 2014. o uspostavi okvira za oporavak i sanaciju kreditnih institucija i investicijskih društava te o izmjeni Direktive Vijeća 82/891/EEZ i direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ, 2011/35/EU, 2012/30/EU i 2013/36/EU te uredbi (EU) br. 1093/2010 i (EU) br. 648/2012 Europskog parlamenta i Vijeća (1), a posebno njezin članak 103. stavke 7. i 8. i članak 115. stavak 5.,

               —

               uzimajući u obzir preporuku odluke Odbora za ekonomsku i monetarnu politiku,

               —

               uzimajući u obzir sporazum unutar Vijeća o Provedbenoj uredbi o utvrđivanju jedinstvenih uvjeta primjene Uredbe (EU) br. 806/2014 Europskog parlamenta i Vijeća u vezi s ex ante doprinosima Jedinstvenom fondu za sanaciju (COM(2014)0710),

               —

               uzimajući u obzir članak 105. stavak 6. Poslovnika,

               A.

               budući da se u članku 130. Direktive 2014/59/EU (Direktiva BRRD) od država članica zahtjeva da primjenjuju nacionalne mjere potrebne za usklađenje s tom Direktivom od 1. siječnja 2015. godine;

               B.

               budući da se države članice moraju pobrinuti, radi primjene Direktive, da se barem svake godine doprinosi prikupljaju od kreditnih institucija i investicijskih društava („institucije”) koja imaju odobrenje za rad na njihovom državnom području (članak 103. stavak 1. Direktive BRRD);

               C.

               budući da te doprinose treba prilagoditi profilu rizičnosti institucija u skladu s kriterijima navedenima u delegiranom aktu Komisije;

               D.

               budući da se u članku 103. stavku 7. Direktive BRRD Komisiju ovlašćuje da donosi delegirane akte radi pobližeg određivanja pojma prilagođavanja doprinosa razmjerno profilu rizičnosti institucije uzimajući u obzir određene kriterije navedene u tom članku;

               E.

               budući da je u cilju izvršenja spomenute ovlasti Komisija 21. listopada 2014. donijela Delegiranu uredbu Komisije o dopuni Direktive 2014/59/EU Europskog parlamenta i Vijeća od 15. svibnja 2014. u vezi s ex ante doprinosima financijskim aranžmanima za sanaciju;

               F.

               budući da ta Delegirana uredba može stupiti na snagu tek krajem razdoblja nadzora Parlamenta i Vijeća samo ako Parlament ili Vijeće nisu na nju uložili nikakav prigovor ili ako su, prije isteka tog roka, i Parlament i Vijeće obavijestili Komisiju da neće uložiti prigovore; budući da je u članku 115. stavku 5. Direktive BRRD određeno razdoblje za nadzor u trajanju od tri mjeseca od datuma priopćenja, odnosno do 21. siječnja 2015., a može se produžiti za dodatna tri mjeseca;

               G.

               budući da neometana i pravovremena provedba okvira Direktive BRRD do 1. siječnja 2015. zahtjeva od nacionalnih sanacijskih tijela da što ranije počnu izračunavati i prikupljati doprinose financijskim aranžmanima za sanaciju, a najkasnije do 1. siječnja 2015. godine; budući da se izračun i prikupljanje doprinosa treba provoditi u skladu sa spomenutom Delegiranom uredbom;

               H.

               budući da bi spomenuta Delegirana uredba stoga trebala stupiti na snagu 2014., prije isteka razdoblja nadzora iz uvodne izjave F;

               I.

               budući da je sporazum unutar Vijeća o Provedbenoj uredbi o utvrđivanju jedinstvenih uvjeta primjene Uredbe (EU) br. 806/2014 Europskog parlamenta i Vijeća u vezi s ex ante doprinosima Jedinstvenom fondu za sanaciju, koji je postignut nakon neformalnog uključenja Parlamenta, usklađen sa spomenutom Delegiranom uredbom;

               1.

               izjavljuje da ne ulaže prigovor na Delegiranu uredbu Komisije;

               2.

               nalaže svojem predsjedniku da ovu Odluku proslijedi Vijeću i Komisiji.

      (1)  SL L 173, 12.6.2014., str. 190.


title: Odluka Komisije (EU) 2015/512 оd 25. ožujka 2015. o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara

text:
               26.3.2015

               HR

               Službeni list Europske unije

               L 81/4

         ODLUKA KOMISIJE (EU) 2015/512
   оd 25. ožujka 2015.
   o izmjeni Odluke 1999/352/EZ, EZUČ, Euratom o osnivanju Europskog ureda za borbu protiv prijevara
   EUROPSKA KOMISIJA,
   uzimajući u obzir Ugovor o funkcioniranju Europske unije, a posebno njegov članak 249.,
   budući da:

               (1)

               Na 2104. sastanku Kolegija 5. studenoga 2014. Komisija je odlučila reorganizirati svoje službe i prenijeti zadaće u vezi s pripremom zakonodavnih i regulatornih inicijativa Komisije s ciljem zaštite eura od krivotvorenja i potporom u tom području putem osposobljavanja i tehničke pomoći s Europskog ureda za borbu protiv prijevara na Glavnu upravu za gospodarske i financijske poslove.

               (2)

               Odluku Komisije 1999/352/EZ, EZUČ, Euratom (1) trebalo bi stoga izmijeniti.

               (3)

               Kako je gore navedena reorganizacija službi Komisije stupila na snagu 1. siječnja 2015. mjerodavne pravne odredbe trebalo bi ažurirati bez odlaganja,

         DONIJELA JE OVU ODLUKU:
   Članak 1.
   Članak 2. Odluke 1999/352/EZ, EZUČ, Euratom mijenja se kako slijedi:

               1.

               u stavku 2., druga rečenica briše se;

               2.

               stavak 4. zamjenjuje se sljedećim:
               „4.   Ured je odgovoran za pripremu zakonodavnih i regulatornih inicijativa Komisije s ciljem sprečavanja prijevara iz stavka 1.”.
         Članak 2.
   Ova Odluka stupa na snagu prvog dana od dana objave u Službenom listu Europske unije.

      Sastavljeno u Bruxellesu 25. ožujka 2015.

            Za Komisiju

            Predsjednik

         Jean-Claude JUNCKER

      (1)  Odluka Komisije 1999/352/EZ, EZUČ, Euratom od 28. travnja 1999. o osnivanju Europskog ureda za borbu protiv prijevara (OLAF) (SL L 136, 31.5.1999., str. 20.).